補之見和復次韻二首  其二
作者：葛勝仲
朝代：宋

paragraphs: 逸驥未遇虚王閑，鹽車垂耳猶間關。
夢中一眄逢伯樂，遺以舊物戃恍間。
斧柯山神護珍硯，採琢往往興雷電。
欲求潛璞滿書簏，顧豈咄嗟便能辦。
禱求苦用中牢祠，何如假卧輙得之。
池塘句好有神助，文字格力何因衰。
莫嗟筮仕困刀筆，聘材行即肩羣匹。
速将妙語醉衰翁，鸂鶒飛灘知不日。